《念奴娇 新柳》
清代·许燕珍

桥边陌上，看如画一抹，层层绿绮。轻暖轻寒时最好，荡飏碧波新水。

嫩叶梳烟，软条掠雨，细细丝难理。瘦腰半捻，如何载得春起。

最爱柔态纤盈，向人绰约，摇曳欺桃李。寒食未过刚二月，小似簸钱年纪。

别馆休攀，离亭莫折，留取东风里。谁吹羌笛，有人愁正无已。

作者简介：许燕珍，字俪琼，号静含，合肥人。武田知县齐卓女，无为诸生汪镇室。有《黹馀小草》。